title: 2014/948/EU: Odluka Vijeća od 15. prosinca 2014. o potpisivanju, u ime Europske unije, i privremenoj primjeni Protokola između Europske unije i Republike Kabo Verdea o utvrđivanju ribolovnih mogućnosti i financijskog doprinosa predviđenih Sporazumom o partnerstvu u području ribarstva između Europske zajednice i Republike Kabo Verdea

text:
               24.12.2014

               HR

               Službeni list Europske unije

               L 369/1

         ODLUKA VIJEĆA
   od 15. prosinca 2014.
   o potpisivanju, u ime Europske unije, i privremenoj primjeni Protokola između Europske unije i Republike Kabo Verdea o utvrđivanju ribolovnih mogućnosti i financijskog doprinosa predviđenih Sporazumom o partnerstvu u području ribarstva između Europske zajednice i Republike Kabo Verdea

      (2014/948/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43., u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 19. prosinca 2006. donošenjem Uredbe (EZ) br. 2027/2006 (1) odobrilo sklapanje Sporazuma o partnerstvu u području ribarstva između Europske zajednice i Republike Kabo Verdea (dalje u tekstu „Sporazum”).

               (2)

               Protokol dogovoren između Europske unije i Republike Kabo Verdea o utvrđivanju ribolovnih mogućnosti i financijskom doprinosu predviđenom u Sporazumu o partnerstvu u području ribarstva između dvije stranke (2) istekao je 31. kolovoza 2014.

               (3)

               Vijeće je ovlastilo Komisiju da u pregovorima s Republikom Kabo Verdeom dogovori Protokol (dalje u tekstu „Protokol”) kojim se plovilima Unije odobravaju ribolovne mogućnosti u ribolovnoj zoni pod suverenitetom ili nadležnošću u području ribarstva Republike Kabo Verdea.

               (4)

               Po završetku pregovora, 28. kolovoza 2014. parafiran je novi Protokol.

               (5)

               Kako bi se osiguralo da plovila Unije mogu nastaviti svoje ribolovne aktivnosti, Protokol bi se trebao privremeno primjenjivati od dana njegova potpisivanja, kako je predviđeno u njegovu članku 15.

               (6)

               Stoga bi trebalo potpisati taj Protokol i privremeno ga primjenjivati do okončanja postupaka potrebnih za njegovo sklapanje,

         DONIJELO JE OVU ODLUKU:
   Članak 1.
   Odobrava se potpisivanje Protokola između Europske unije i Republike Kabo Verdea o utvrđivanju ribolovnih mogućnosti i financijskog doprinosa predviđenih Sporazumom o partnerstvu u području ribarstva između Europske zajednice i Republike Kabo Verdea, podložno njegovu sklapanju.
   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.
   Članak 3.
   Protokol se, u skladu s njegovim člankom 15., privremeno primjenjuje od dana njegova potpisivanja do okončanja postupaka potrebnih za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 15. prosinca 2014.

            Za Vijeće

            Predsjednik

         M. MARTINA

      (1)  Uredba Vijeća (EZ) br. 2027/2006 od 19. prosinca 2006. o sklapanju Sporazuma o partnerstvu u području ribarstva između Europske zajednice i Republike Kabo Verdea (SL L 414, 30.12.2006., str. 1.).

      (2)  SL L 181, 9.7.2011., str. 2.


title: Odluka Vijeća (ZVSP) 2015/1908 od 22. listopada 2015. za potporu globalnog mehanizma izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjila opasnost nezakonite trgovine njima („iTrace II”)

text:
               23.10.2015

               HR

               Službeni list Europske unije

               L 278/15

         ODLUKA VIJEĆA (ZVSP) 2015/1908
   od 22. listopada 2015.
   za potporu globalnog mehanizma izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjila opasnost nezakonite trgovine njima („iTrace II”)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 26. stavak 2. i članak 31. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Europsko Vijeće je 13. prosinca 2003. usvojilo Europsku sigurnosnu strategiju kojom se utvrđuje pet ključnih izazova s kojima se Unija suočava: terorizam, širenje oružja za masovno uništenje, regionalni sukobi, raspad države i organizirani kriminal. Posljedice nezakonite proizvodnje, prijenosa i stavljanja u optjecaj konvencionalnog oružja, uključujući malo i lako oružje („SALW”), te njihova pretjeranog gomilanja i nekontroliranog širenja u srži su četiriju od pet navedenih izazova. Njima se potiče nesigurnost u subsaharskoj Africi, na Bliskom istoku i u mnogim drugim područjima svijeta, zaoštravaju sukobi i potkopavaju napori za uspostavu mira nakon sukoba, te oni stoga predstavljaju ozbiljnu prijetnju miru i sigurnosti.

               (2)

               Vijeće je 15. i 16. prosinca 2005. usvojilo Strategiju EU-a za suzbijanje nezakonitog gomilanja i trgovanja SALW-om i pripadajućim streljivom („Strategija EU-a za SALW”) kojom su utvrđene smjernice za djelovanje EU-a u području SALW-a. Strategijom EU-a za SALW se naglašava da SALW doprinosi pogoršanju terorizma i organiziranog kriminala te je glavni čimbenik u izazivanju i širenju sukoba kao i u urušavanju državnih struktura.

               (3)

               Strategijom EU-a za SALW također se potvrđuje da bi Unija trebala jačati i podupirati mehanizam za praćenje sankcija i podupirati jačanje nadzora izvoza, kao i promicanje Zajedničkog stajališta Vijeća 2008/944/ZVSP (1), između ostalog promicanjem mjera za poboljšavanje transparentnosti.

               (4)

               Akcijskim programom Ujedinjenih naroda za sprječavanje, suzbijanje i iskorjenjivanje nezakonite trgovine SALW-om u svim njezinim aspektima („Akcijski program UN-a”), donesenim 20. srpnja 2001., sve države članice UN-a obvezale su se sprječavati nezakonitu trgovinu SALW-om, uključujući njegovo preusmjeravanje neovlaštenim primateljima, te posebice uzimati u obzir rizik preusmjeravanja SALW-a u nezakonitu trgovinu prilikom procjene zahtjeva za ovlaštenja za izvoz.

               (5)

               Opća skupština UN-a usvojila je 8. prosinca 2005. Međunarodni instrument kojim se državama omogućuje da na pravodoban i pouzdan način prepoznaju i prate nezakoniti SALW.

               (6)

               Na drugoj konferenciji za reviziju Akcijskog programa UN-a održanoj 2012. sve države članice UN-a ponovno su potvrdile svoju predanost sprječavanju nezakonite trgovine SALW-om, uključujući njegovo preusmjeravanje neovlaštenim primateljima, kao i svoje obveze sadržane u Akcijskom programu UN-a u vezi s procjenom zahtjeva za ovlaštenja za izvoz.

               (7)

               Opća skupština UN-a usvojila je 2. travnja 2013. tekst Ugovora o trgovini oružjem (UTO). Cilj UTO-a jest uspostava najviših mogućih zajedničkih međunarodnih standarda za reguliranje ili poboljšanje reguliranja međunarodne trgovine konvencionalnim oružjem, sprječavanje i iskorjenjivanje nezakonite trgovine konvencionalnim oružjem te sprječavanje preusmjeravanja konvencionalnog oružja. Unija bi trebala podupirati sve države članice UN-a u provedbi učinkovitih nadzora prijenosa oružja kako bi osigurala da UTO bude što je više moguće učinkovit, posebno u pogledu provedbe njegova članka 11.

               (8)

               Unija je do sada putem Odluke Vijeća 2013/698/ZVSP (2) podupirala Conflict Armament Research Ltd (CAR).

               (9)

               Unija želi financirati drugu fazu globalnog mehanizma izvješćivanja o nezakonitom SALW-u i drugom nezakonitom konvencionalnom oružju i streljivu kako bi se smanjila opasnost nezakonite trgovine njima i na taj način nastavilo doprinositi postizanju prethodno opisanih ciljeva,

         DONIJELO JE OVU ODLUKU:
   Članak 1.
   S ciljem provedbe strategije EU-a za SALW i promicanja mira i sigurnosti projektne aktivnosti koje će podržavati Unija imaju sljedeće posebne ciljeve:

               —

               nastavak održavanja i daljnje unapređivanje dostupnog i korisniku prilagođenog globalnog sustava upravljanja informacijama o SALW-u i drugom konvencionalnom oružju i streljivu koje je preusmjereno ili koje je predmet nezakonite trgovine („iTrace”) kako bi se tvorcima politika, stručnjacima za nadzor konvencionalnog oružja i službenicima za nadzor izvoza konvencionalnog oružja pružile relevantne informacije za razvoj učinkovitih strategija i projekata, utemeljenih na dokazima, protiv nezakonitog širenja SALW-a i drugog konvencionalnog oružja i streljiva,

               —

               provođenje terenskog istraživanja SALW-a i drugog konvencionalnog oružja i streljiva koje je u optjecaju u područjima pogođenima sukobima, učitavanje svih prikupljenih dokaza u sustav upravljanja informacijama, slanje službenih zahtjeva za praćenje nacionalnim vladama kada je to potrebno te javno objavljivanje, nakon provjere (među ostalim službenim praćenjem), informacija u okviru sustava iTrace,

               —

               centraliziranje postojeće dokumentacije koja se tiče politike o prijenosima SALW-a i drugog konvencionalnog oružja i streljiva u globalni sustav upravljanja informacijama, uključujući nacionalna izvješća o izvozu oružja, izvješća koje zemlje podnose Registru UN-a za konvencionalno oružje i Akcijskom programu UN-a o nezakonitoj trgovini SALW-om, tekstove nacionalnih, regionalnih i međunarodnih instrumenata te provjerena izvješća o prijenosima nezakonitog SALW-a i drugog nezakonitog konvencionalnog oružja i streljiva koja su prikupile skupine UN-a za praćenje sankcija, organizacije civilnog društva i međunarodni informativni mediji,

               —

               podizanje svijesti informiranjem o nalazima projekta, promicanje svrhe i dostupnih funkcija sustava iTrace pred međunarodnim i nacionalnim tvorcima politika, stručnjacima za nadzor konvencionalnog oružja i tijelima koja izdaju dozvole za izvoz oružja te jačanje međunarodnog kapaciteta za praćenje nezakonitog širenja SALW-a i drugog konvencionalnog oružja i streljiva, kao i radi pružanja pomoći tvorcima politika pri identificiranju prioritetnih područja za međunarodnu pomoć i suradnju te za smanjivanje rizika preusmjeravanja SALW-a i drugog konvencionalnog oružja i streljiva. Inicijative za informiranje također su osmišljene za koordiniranje dijeljenja informacija i izgradnju održivih partnerstava s pojedincima i organizacijama koji su u mogućnosti generirati informacije koje se mogu učitati u sustav iTrace,

               —

               osiguravanje izvješća o ključnim pitanjima politike, sastavljenih na temelju podataka generiranih tijekom istraga na terenu i predstavljenih u sustavu iTrace, o posebnim područjima koja zaslužuju međunarodnu pažnju, uključujući glavne obrasce trgovine SALW-om i drugim konvencionalnim oružjem i streljivom te regionalnu raspodjelu oružja i streljiva koji su predmet nezakonite trgovine.

         Unija financira ovaj projekt čiji je detaljan opis naveden u Prilogu ovoj Odluci.
   Članak 2.
   1.   Visoki predstavnik Unije za vanjske poslove i sigurnosnu politiku („VP”) odgovoran je za provedbu ove Odluke.
   2.   Tehničku provedbu projekta iz članka 1. preuzima Conflict Armament Research Ltd („CAR”).
   3.   CAR obavlja svoje zadaće pod odgovornošću VP-a. U tu svrhu VP sklapa potrebne dogovore s CAR-om.
   Članak 3.
   1.   Financijski referentni iznos za provedbu projekta iz članka 1. iznosi 2 530 684 EUR. Ukupni procijenjeni proračun za cjelokupni projekt iznosi 3 020 000 EUR koji će putem sufinanciranja osigurati CAR i njemačko Ministarstvo vanjskih poslova.
   2.   Izdacima koji se financiraju iz iznosa navedenog u stavku 1. upravlja se u skladu s postupcima i pravilima koji se primjenjuju na opći proračun Unije.
   3.   Komisija nadzire ispravnost upravljanja financijskim referentnim iznosom iz stavka 1. U tu svrhu, ona sklapa odgovarajući sporazum s CAR-om. Sporazumom se utvrđuje da CAR mora osigurati vidljivost doprinosa Unije u skladu s veličinom tog doprinosa.
   4.   Komisija nastoji sklopiti sporazum iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom procesu i datumu sklapanja tog sporazuma.
   Članak 4.
   1.   VP izvješćuje Vijeće o provedbi ove Odluke na temelju tromjesečnih opisnih izvješća koje priprema CAR. Ta izvješća predstavljaju temelj za evaluaciju koju provodi Vijeće. Vanjski subjekt provodi evaluaciju projekta kako bi pomogao Vijeću u njegovoj evaluaciji rezultata Odluke Vijeća.
   2.   Komisija izvješćuje o financijskim aspektima projekta iz članka 1.
   Članak 5.
   1.   Ova Odluka stupa na snagu na dan donošenja.
   2.   Ova Odluka prestaje važiti 24 mjeseca nakon dana sklapanja sporazuma iz članka 3. stavka 3. Međutim, ona prestaje važiti šest mjeseci nakon dana njezina stupanja na snagu ako se u tom razdoblju ne sklopi nikakav sporazum.

      Sastavljeno u Luxembourgu 22. listopada 2015.

            Za Vijeće

            Predsjednik

         F. ETGEN

      (1)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).

      (2)  Odluka Vijeća 2013/698/ZVSP od 25. studenoga 2013. za potporu globalnog mehanizma izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjila opasnost nezakonite trgovine njima (SL L 320, 30.11.2013., str. 34.).

      PRILOG

         Globalni mehanizam izvješćivanja o SALW-u i drugom konvencionalnom oružju i streljivu iTrace

      1.   Kontekst i obrazloženje za potporu u okviru Zajedničke vanjske i sigurnosne politike

      1.1   Ova se Odluka temelji na uzastopnim odlukama Vijeća o borbi protiv destabilizirajućeg utjecaja preusmjeravanja SALW-a i drugog konvencionalnog oružja i nezakonite trgovine njima, a posebno na Odluci Vijeća 2013/698/ZVSP (1), kojom je uspostavljen globalni mehanizam izvješćivanja o SALW-u i drugom nezakonitom konvencionalnom oružju i streljivu iTrace.
      Nezakonito širenje SALW-a i drugog konvencionalnog oružja i streljiva glavni je čimbenik kojim se potkopava stabilnost država i zaoštravaju sukobi te predstavlja ozbiljnu prijetnju miru i sigurnosti. Kako je navedeno u strategiji EU-a za SALW, nezakonito oružje i streljivo doprinose pogoršanju terorizma i organiziranog kriminala te su glavni čimbenik u izazivanju i širenju sukoba kao i u urušavanju državnih struktura.
      Aktivnosti provedene na temelju Odluke 2013/698/ZVSP znatno su povećale kapacitet međunarodne zajednice za praćenje i utvrđivanje u području borbe protiv širenja nezakonitog SALW-a i drugog nezakonitog konvencionalnog oružja. U okviru te Odluke 2013/698/ZVSP, sustavom iTrace dokumentirano je više od 200 000 komada konvencionalnog oružja, streljiva i pripadajućeg materijala, uključujući improvizirane eksplozivne naprave (IED). Time su znatno nadmašena sva prethodna kombinirana nastojanja za kartiranje nezakonitog oružja. Terenska istraživanja u okviru sustava iTRACE provedena su u Srednjoafričkoj Republici, Čadu, Demokratskoj Republici Kongu, Côte d'Ivoireu, Egiptu, Iraku, Jordanu, Libanonu, Maliju, Mauritaniji, Mjanmaru, Nepalu, Somaliji, Somalilandu, Južnom Sudanu, Siriji, Ujedinjenim Arapskim Emiratima i Ugandi. Sustavom iTRACE također je osigurana znatna tehnička podrška skupinama za sankcije Vijeća sigurnosti UN-a i misijama UN-a (MINUSCA, MINUSMA, MONUSCO, UNMISS, UNOCI i UNSOM) kao i nekim vladama koje su zatražile podršku sustava iTRACE u istragama.
      S obzirom na to da su se povećali raspon i razmjeri istraga, sustav iTrace postupno je postao nezaobilazan alat pri: a) generiranju politički upotrebljivih informacija o prijenosima nezakonitog oružja u regije zahvaćene sukobima, a osobito u određene regije koje su od interesa za države članice EU-a; b) omogućivanju razumijevanja, u stvarnom vremenu, globalne nezakonite trgovine oružjem; c) izradi profila preusmjeravanja radi poboljšanja kapaciteta tijela EU-a nadležnih za nadzor izvoza za procjenu rizika preusmjeravanja prije izvoza; i d) olakšavanju dijeljenja informacija među inače slabo povezanim tijelima UN-a i međunarodnim, regionalnim te nacionalnim tijelima.
      1.2.   Stoga je cilj ove Odluke nastavak rada na pilot-projektu na temelju Odluke 2013/698/ZVSP daljnjim pružanjem tvorcima politika, stručnjacima za nadzor oružja i službenicima za nadzor izvoza oružja sustavno prikupljenih, relevantnih informacija koje će im omogućiti razvoj učinkovitih strategija koje su utemeljene na dokazima, za suzbijanje nezakonitog širenja konvencionalnog oružja i njihova streljiva kako bi se poboljšale međunarodna i regionalna sigurnost. Ovom će im se Odlukom na taj način pružiti daljnja potpora kako bi se uspješne reaktivne strategije kombinirale s odgovarajućim preventivnim djelovanjem radi rješavanja nezakonite opskrbe i potražnje te osiguravanja učinkovitog nadzora nad konvencionalnim oružjem u trećim zemljama.
      1.3.   Ovom Odlukom predviđa se nastavak održavanja i daljnje unapređivanje javno dostupnog internetskog sustava iTrace kojim se prate nezakoniti SALW i drugo nezakonito konvencionalno oružje i streljivo, uz navođenje određenih vrsta oružja, dobavljača, vektorâ prijenosa i nezakonitih primatelja. Usmjeren na regije pogođene sukobima, sustav iTrace služi kao globalni mehanizam izvješćivanja koji nacionalnim vladama omogućuje praćenje trgovine SALW-om i drugim konvencionalnim oružjem i streljivom i utvrđivanje slučajeva preusmjeravanja.
      2.   Opći ciljevi

      Djelovanjem opisanim u nastavku pružit će se daljnja podrška međunarodnoj zajednici u borbi protiv destabilizirajućeg učinka preusmjeravanja SALW-a i drugog konvencionalnog oružja i streljiva i trgovine njima. Njime će se tvorcima politika, stručnjacima za nadzor oružja i službenicima za nadzor izvoza oružja pružiti relevantne informacije koje će im omogućiti razvoj učinkovitih strategija, utemeljenih na dokazima, za suzbijanje nezakonitog širenja SALW-a i drugog konvencionalnog oružja i streljiva kako bi se poboljšale međunarodna i regionalna sigurnost. Točnije, djelovanjem će se pružiti:

                  (a)

                  konkretne informacije o nezakonitoj trgovini SALW-om i drugim konvencionalnim oružjem potrebne za učinkovitije praćenje provedbe Akcijskog programa UN-a o nezakonitoj trgovini SALW-om;

                  (b)

                  konkretne informacije za jačanje provedbe Međunarodnog instrumenta za praćenje;

                  (c)

                  konkretne informacije za praćenje glavnih ruta i subjekata uključenih u opskrbu konvencionalnim oružjem i streljivom regija pogođenih sukobima ili međunarodnih terorističkih organizacija te za pružanje dokaza o skupinama i pojedincima uključenima u nezakonitu trgovinu, kao potpora nacionalnim pravnim postupcima;

                  (d)

                  poboljšana suradnja među relevantnim misijama i tijelima UN-a te ostalim međunarodnim organizacijama u području praćenja SALW-a i drugog konvencionalnog oružja i u području izravnog pružanja informacija kao potpora postojećim mehanizmima za praćenje, uključujući INTERPOL-ov sustav upravljanja evidencijom i praćenjem nezakonitog oružja (iARMS), kojim se sustav iTrace nadopunjuje i s kojim će se osigurati stalna koordinacija;

                  (e)

                  relevantne informacije za identificiranje prioritetnih područja za međunarodnu suradnju i pomoć radi učinkovitog suzbijanja preusmjeravanja SALW-a i drugog konvencionalnog oružja i streljiva i trgovine njima, poput financiranja projekata u vezi sa sigurnošću zaliha i/ili upravljanjem granicama;

                  (f)

                  mehanizam za pomoć pri praćenju provedbe UTO-a, posebno za otkrivanje preusmjeravanja prenesenog konvencionalnog oružja, kao i za pomoć vladama pri procjeni rizika preusmjeravanja konvencionalnog oružja prije izvoza, a posebno rizika preusmjeravanja unutar zemlje kupca ili ponovnog izvoza pod nepoželjnim uvjetima.

            3.   Dugoročna održivost i rezultati projekta

      Djelovanjem će se poboljšati trajni okvir za održivo praćenje nezakonitog širenja SALW-a i drugog konvencionalnog oružja i streljiva. Očekuje se da će se njime znatno povećati količina postojećih informacija povezanih s oružjem i pružiti značajna podrška ciljanom razvoju učinkovitog nadzora konvencionalnog oružja i politike za nadzor izvoza oružja. Točnije, projektom će se:

                  (a)

                  nastaviti razvijati sustav upravljanja informacijama kojim će se osigurati dugoročno prikupljanje i analiza podataka o nezakonitom konvencionalnom oružju;

                  (b)

                  pružiti tvorcima politika i stručnjacima za nadzor konvencionalnog oružja alat za određivanje učinkovitijih strategija i prioritetnih područja za pomoć i suradnju (na primjer određivanjem podregionalne ili regionalne suradnje, koordinacije i mehanizama za razmjenu informacija koje je potrebno uspostaviti ili ojačati, utvrđivanjem nesigurnih nacionalnih zaliha, neodgovarajućeg upravljanja zalihama, nezakonitih ruta prijenosa, slabih graničnih kontrola i nedovoljnih kapaciteta za kazneni progon);

                  (c)

                  osigurati ugrađena fleksibilnost za generiranje informacija relevantnih za politiku, neovisno o zahtjevima politike koji se brzo mijenjaju;

                  (d)

                  znatno povećati učinkovitost međunarodnih organizacija i pojedinaca za praćenje oružja osiguravanjem mehanizma za dijeljenje informacija čije se područje primjene kontinuirano širi.

            4.   Opis djelovanja

      4.1.   Projekt 1.: Poboljšanje globalnog sustava upravljanja informacijama za praćenje oružja i internetskog portala za kartiranje iTrace

      4.1.1.   Cilj projekta

      Projektom će se poboljšati računalni program iTrace, koji je CAR izvorno razvio za potrebe projekta provođenog u okviru Odluke 2013/698/ZVSP, te će se poboljšati lakoća upotrebe sustava za korisnike. Poboljšanja uključuju: bolju analizu podataka; razvoj „niza korisničkih funkcija” koje će pružiti posebnim skupinama korisnika jasne informacije o ostvarivanju najbolje moguće uporabe sustava; brzo učitavanje podataka (uključujući satelitski prijenos); trenutno ažuriranje dokumenata opće politike; mobilnu aplikaciju iTrace koja će se koristiti na uređajima koje pokreću operacijski sustavi iOS® i Android®; te poboljšanja baza podataka radi pohrane sve većeg spektra oružja i komponenata.
      4.1.2.   Projektne aktivnosti

      U okviru ovog projekta provest će se sljedeće aktivnosti:

                  (a)

                  Sustav će biti poboljšan na način da se njime omogući stvaranje sofisticiranih višegodišnjih analiza trendova nezakonite trgovine oružjem. Poboljšanja će uključivati sposobnosti podatkovnih upita i vizualizacije koji će korisnicima omogućiti istraživanje složenih odnosa između velikih skupova podataka.

                  (b)

                  Razvoj niza korisničkih funkcija koje će osigurati sučelje s objašnjenjima između stranice za prijavu u sustav iTrace i samoga portala. Taj niz bit će tematski oblikovan te će sadržavati video instrukcije namijenjene posebnim skupinama korisnika (npr. tvorcima politike za nadzor oružja ili službenicima za nadzor izvoza oružja), predstavljati posebne funkcije sustava (npr. generiranje statistika o preusmjeravanju ili izrada profila zemlje) i pružati smjernice o naprednim pretraživanjima i upotrebi podataka. Taj niz također će sadržavati funkciju interaktivne pomoći oblikovanu prema često postavljanim pitanjima.

                  (c)

                  Sustav će biti izmijenjen tako da se njime omogući trenutačno ažuriranje informacija o pojedinoj zemlji (među ostalim nacionalnih izvješća, zakonodavstva i instrumenata za nadzor oružja). Sustavom će se prikupljati informacije u stvarnom vremenu iz niza postojećih baza podataka, omogućujući brzu pretragu i povlačenje dokumenata opće politike na mobilnim aplikacijama (vidjeti dalje 4.1.2 (e)).

                  (d)

                  Sustav će biti ponovno konfiguriran kako bi njime dozvolilo učitavanje podataka MS Excel® i aplikacija za proračunske tablice putem satelitske uzlazne veze. Očekuje se da će taj razvoj povećati brzinu unosa podataka za faktor pet. Zbog prikupljanja velikih količina podataka (posebno u Iraku i Siriji) taj razvoj postao je nužan.

                  (e)

                  Kao odgovor na zahtjeve korisnika u okviru projekta bit će razvijena verzija sustava iTrace bez dodatnih značajki, osmišljena da radi na uređajima koje pokreću operacijski sustavi iOS® i Android®. Svrha te aplikacije jest da se tvorcima politika osigura pristup geoprostornom kartiranju, praćenju preusmjeravanja i dokumentima za pojedinu zemlju u sklopu sustava iTrace na bilo kojoj platformi ili bilo kojem forumu.

                  (f)

                  Sustav će biti izmijenjen kako bi se u njemu pohranile nove baze podatka kako bi se uzeo u obzir veći spektar oružja, streljiva, sastavnica i vojnih vozila identificiranih tijekom proširenih operacija CAR-a u razdoblju 2013. – 2015.

            4.1.3.   Rezultati projekta

      Projektom će se:

                  (a)

                  svakom korisniku interneta omogućiti pregled određene lokacije, zemlje, regije ili kontinenta svijeta;

                  (b)

                  prepoznati i isporučiti vizualni dokazi o SALW-u i drugom konvencionalnom oružju i streljivu koje je preusmjereno ili koje je predmet trgovine na toj lokaciji, u toj zemlji, regiji ili na tom kontinentu;

                  (c)

                  na internetskoj karti svijeta ucrtavati datumi prijenosa, rute nezakonite opskrbe i uključeni preprodavači za bilo koji predmet (među tisućama njih) SALW-a i drugog konvencionalnog oružja i streljiva kojima se trguje;

                  (d)

                  automatski pronalaziti slični slučajevi (SALW i drugo konvencionalno oružje ili streljivo istog tipa, zemlje proizvodnje ili serije proizvodnje) i ucrtavati te stavke i njihove lokacije na internetsku kartu svijeta;

                  (e)

                  prepoznavati i kartirati poveznice među tipovima SALW-a i drugog konvencionalnog oružja i streljiva koje je preusmjereno ili koje je predmet trgovine, ili među strankama koje se bave međunarodnom nezakonitom trgovinom;

                  (f)

                  sastavljati sveobuhvatna izvješća (na primjer opseg preusmjeravanja u određenoj zemlji ili podrijetlo preusmjerenog konvencionalnog oružja) koja će se moći preuzeti u PDF formatu;

                  (g)

                  pohranjivati, po zemlji i globalno, postojeća dokumentacija o prijenosima SALW-a i drugog konvencionalnog oružja i streljiva koja je relevantna za politiku, uključujući nacionalna izvješća o izvozu oružja, izvješća koje zemlje podnose Registru UN-a za konvencionalno oružje i Akcijskom programu UN-a o nezakonitoj trgovini SALW-om, tekstove relevantnih nacionalnih, regionalnih i međunarodnih instrumenata te provjerena izvješća o prijenosima nezakonitog SALW-a i drugog nezakonitog konvencionalnog oružja i streljiva koja su prikupile skupine UN-a za praćenje sankcija, organizacije civilnog društva i međunarodni informativni mediji;

                  (h)

                  putem interneta prenositi podaci kompatibilni s INTERPOL-ovim sustavom iARMS čime se Interpolu omogućuje unakrsna usporedba oružja korištenog u kaznenim djelima iz sustava iARMS-a s informacijama o nezakonitom oružju generiranima u sustavu iTrace;

                  (i)

                  izrađivati statistike o preusmjeravanju kao potpora stručnjacima za nadzor konvencionalnog oružja u prepoznavanju prioritetnih područja za napredak, pomoć i suradnju te za pomoć nacionalnim tijelima koja izdaju dozvole za izvoz oružja u prepoznavanju konkretnih rizika preusmjeravanja.

            4.1.4.   Indikatori provedbe projekta

      Projektom će se nastaviti održavati te će se unaprijediti besplatni internetski sustava kartiranja dostupan javnosti, bez ograničenja za potencijalne korisnike.
      4.1.5.   Korisnici projekta

      Sustavom iTrace nastavit će se pružati još sveobuhvatnije informacije isključivo usmjerene, ali ne i ograničene na: tvorce nacionalnih politika o kontroli oružja; agencije koje izdaju dozvole za izvoz oružja; regionalne i međunarodne organizacije (uključujući skupine UN-a za praćenje sankcija, misije UN-a za održavanje mira, UNODC, UNODA i INTERPOL); nevladine istraživačke organizacije (uključujući Međunarodni centar za konverziju u Bonnu (BICC), Skupinu za istraživanje i informacije o miru (GRIP), Međunarodni institut za mirovna istraživanja u Stockholmu (SIPRI) i Small Arms Survey); interesne organizacije (uključujući Amnesty International i Human Rights Watch) i međunarodne informativne medije.
      4.2.   Projekt 2.: Istrage na terenu potrebne za daljnje popunjavanje sustava iTrace dokazima, u stvarnom vremenu, o trgovini i preusmjeravanju SALW-a i drugog konvencionalnog oružja i streljiva te ostalim relevantnim informacijama.

      4.2.1.   Cilj projekta

      Projektom će se provesti terensko istraživanje SALW-a i drugog konvencionalnog oružja i streljiva koje je u optjecaju u područjima pogođenima sukobima. Geografski opseg projekta stalno će se proširivati, a projektom će se dati prioritet brojnim zemljama od posebnog interesa za države članice EU-a, među ostalim Srednjoafričkoj Republici, Iraku, Libiji, Maliju, Južnom Sudanu, Somaliji i Siriji. Projekt će se olakšati sklapanjem formalnih sporazuma o razmjeni informacija s nizom organizacija, uključujući misije UN-a, kao i selektivnim slanjem formalnih zahtjeva za praćenjem nacionalnim vladama.
      Osim toga, u okviru projekta nastavit će se provoditi sekundarna istraživanja postojećih informacija o relevantnim prijenosima koje su u svrhu unosa u sustav iTrace prikupile organizacije koje nisu CAR te će se navedene informacije provjeravati (među ostalim istragama na terenu).
      4.2.2.   Projektne aktivnosti

      U okviru ovog projekta provest će se sljedeće aktivnosti:

                  (a)

                  raspoređivanje kvalificiranih stručnjaka za oružje radi provedbe analize na terenu nezakonitog SALW-a i drugog konvencionalnog oružja, streljiva i pripadajućeg materijala koje potječe iz država pogođenih sukobima;

                  (b)

                  analiza, pregled i provjera dokumentiranih dokaza o nezakonitom SALW-u i drugom nezakonitom oružju, streljivu i njihovim korisnicima, uključujući, među ostalim fotografija oružja, njihovih sastavnica te unutarnjih i vanjskih oznaka, ambalaže, povezane prijevozne dokumentacije i rezultata istraživanja na terenu (korisnici, opskrbe i rute prijenosa);

                  (c)

                  pregled i provjera dodatnih nedavnih dokaza o relevantnim prijenosima SALW-a i drugog konvencionalnog oružja i streljiva koje su prikupile organizacije osim CAR-a, uključujući izvješća skupina UN-a za praćenje sankcija, organizacija civilnog društva i međunarodnih informativnih medija;

                  (d)

                  učitavanje svih prikupljenih i pregledanih dokaza u iTrace, sustav upravljanja informacijama i internetski portal za kartiranje;

                  (e)

                  prepoznavanje i podrška lokalnim partnerima u osiguravanju stalne zbirke podataka za potporu sustavu iTrace tijekom cijelog trajanja predloženog djelovanja i nakon toga;

                  (f)

                  održavanje stalne veze s vladama država članica EU-a radi određivanja nacionalnih točaka za kontakt i mehanizma koordinacije unaprijed, radi razjašnjavanja područja primjene istraga CAR-a te uklanjanja mogućih sukoba interesa prije početka dotičnih istraga.

            Projekt će se provoditi postupno tijekom cijelog dvogodišnjeg razdoblja trajanja projekta iTrace.
      4.2.3.   Rezultati projekta

      Projektom će se:

                  (a)

                  dokumentirati, na licu mjesta, fizički dokazi preusmjeravanja konvencionalnog oružja i streljiva ili trgovine njima u regijama pogođenima sukobima;

                  (b)

                  provjeravati i dokumentirati slučajevi nezakonite trgovine na temelju dokaza o konvencionalnom oružju i streljivu koje je preusmjereno ili koje je predmet nezakonite trgovine širom svih regija, a koje su prikupili CAR, organizacije koje su s CAR-om sklopile stalne sporazume o razmjeni informaciju te, prema potrebi, druge organizacije;

                  (c)

                  pružiti konkretni vizualni dokazi o konvencionalnom oružju i streljivu koje je preusmjereno ili je predmet nezakonite trgovine, uključujući fotografije predmeta, serijske brojeve, tvorničke oznake, kutije, popise pakiranja, prijevozne dokumente i potvrdu o krajnjem korisniku;

                  (d)

                  sastavljati pisana izvješća o nezakonitim aktivnostima, uključujući rute nezakonite trgovine, sudionike uključene u preusmjeravanje ili nezakonit prijenos te procjene čimbenika koji tome doprinose (uključujući neučinkovito upravljanje zalihama i njihovu sigurnost te ciljane mreže nezakonite opskrbe koje organizira država);

                  (e)

                  učitati prethodno navedene dokaze u sustav upravljanja informacijama i internetski portal za kartiranje iTrace s ciljem cjelovitog objavljivanja.

            4.2.4.   Indikatori provedbe projekta

      Do 30 raspoređivanja na terenu (uključujući prošireno raspoređivanje prema potrebi) tijekom dvogodišnjeg razdoblja radi generiranja dokaza koji se učitavaju u sustav upravljanja informacijama i internetski portal za kartiranje iTrace.
      4.2.5.   Korisnici projekta

      Za cjeloviti popis korisnika koji je jednak za sve projekte navedene u ovoj Odluci pogledati odjeljak 4.1.5.
      4.3.   Projekt 3.: Informiranje dionika i međunarodna koordinacija

      4.3.1.   Cilj projekta

      Projektom će se međunarodnim i nacionalnim tvorcima politika, stručnjacima za kontrolu konvencionalnog oružja i tijelima koja izdaju dozvole za izvor oružja predstaviti prednosti sustava iTrace. Inicijative za informiranje bit će također osmišljene za daljnju koordinaciju razmjene informacija i stvaranje održivih partnerstava s pojedincima i organizacijama koji su u mogućnosti generirati informacije koje se mogu učitati u sustav iTrace.
      4.3.2.   Projektne aktivnosti

      U okviru ovog projekta provodit će se sljedeće aktivnosti:

                  (a)

                  Prezentacije od strane osoblja CAR-a na relevantnim međunarodnim konferencijama o nezakonitoj trgovini konvencionalnim oružjem u svim njezinim aspektima. Prezentacije od strane osoblja bit će osmišljene da predstave sustav iTrace s naglaskom na 1. njegove konkretne prednosti u pomaganju praćenja provedbe Akcijskog programa UN-a, UTO-a i drugih relevantnih međunarodnih instrumenata, 2. njegovu korisnost u identificiranju prioritetnih područja za međunarodnu pomoć i suradnju; i 3. njegovu korisnost kao mehanizma za izradu profila procjene rizika za tijela koja izdaju dozvole za izvoz oružja;

                  (b)

                  Prezentacije od strane osoblja CAR-a za nacionalne vlade i za operacije održavanja mira. Prezentacije od strane osoblja bit će osmišljene da predstave sustav iTrace relevantnim odjelima misije, potaknu i razvijaju formalne sporazume o razmjeni informacija sposobne generirati informacije koje se mogu učitati u sustav iTrace kao i da pomažu tvorcima politika u identificiranju prioritetnih područja za međunarodnu pomoć i suradnju.

            Projekt će se provoditi tijekom cijelog dvogodišnjeg razdoblja trajanja projekta iTrace.
      4.3.3.   Rezultati projekta

      Projektom će se:

                  (a)

                  demonstrirati korisnost sustava iTrace nacionalnim i međunarodnim tvorcima politika koji rade na provedbi sporazumâ o nadzoru konvencionalnog oružja i izvoza oružja (Akcijski program UN-a, UTO, i drugi relevantni međunarodni instrumenti) te procijeniti njihovu provedbu;

                  (b)

                  pružiti relevantne informacije radi pružanja pomoći tvorcima politika i stručnjacima za nadzor konvencionalnog oružja u identificiranju prioritetnih područja za međunarodnu pomoć i suradnju te u razvijanju učinkovitih strategija za suzbijanje širenja;

                  (c)

                  pružiti iscrpne informacije o sustavu iTrace i njegovoj korisnosti pri procjeni rizika tijelima koja izdaju dozvole za izvoz oružja, uz omogućavanje kanala za daljnje povratne informacije i poboljšanje sustava;

                  (d)

                  olakšati razmjenu informacija među nacionalnim vladama i operacijama UN-a za održavanje mira, uključujući obradu i analizu podataka uz upotrebu sustava iTrace;

                  (e)

                  stvoriti daljnja mreža sve veće skupine stručnjaka za nadzor konvencionalnog oružja koji sudjeluju u provedbi istraga na licu mjesta o preusmjeravanju konvencionalnog oružja i streljiva i trgovini njima;

                  (f)

                  povećati prepoznatljivost praćenja konvencionalnog oružja i streljiva kao načina pomoći u praćenju provedbe Akcijskog programa UN-a, UTO-a i drugih međunarodnih te regionalnih instrumenata za nadzor oružja i nadzor izvoza oružja.

            4.3.4.   Indikatori provedbe projekta

      Do 12 informativnih konferencija na kojima će sudjelovati osoblje CAR-a. Sve konferencije uključivat će prezentacije sustava iTrace. Program konferencija i kratki sažeci bit će uključeni u završno izvješće.
      4.3.5.   Korisnici projekta

      Za cjeloviti popis korisnika koji je jednak za sve projekte navedene u ovoj Odluci pogledati odjeljak 4.1.5.
      4.4.   Projekt 4.: Izvješća o politici u sustavu iTrace

      4.4.1.   Cilj projekta

      Projektom će se omogućiti izvješća o ključnim pitanjima politike, prikupljena iz podataka generiranih tijekom istraga na terenu i predstavljenih u sustavu iTrace. Izvješća će biti osmišljena tako da se u njima ističu posebna područja od međunarodnog značaja, uključujući glavne obrasce u nezakonitoj trgovini konvencionalnim oružjem i streljivom, regionalnu raspodjelu oružja i streljiva kojima se nezakonito trguje te prioritetna područja za međunarodnu pozornost.
      4.4.2.   Projektne aktivnosti

      Iscrpna analiza koja vodi sastavljanju, preispitivanju, uređivanju i objavljivanju do deset izvješća o politici u sustavu iTrace.
      4.4.3.   Rezultati projekta

      U okviru projekta će se:

                  (a)

                  izraditi do deset izvješća, od kojih će se svako ticati zasebnog pitanja od međunarodnog značaja;

                  (b)

                  osigurati distribucija izvješća o politici u sustavu iTrace svim državama članicama EU-a;

                  (c)

                  osmisliti ciljana strategija informiranja radi osiguravanja najveće moguće globalne pokrivenosti;

                  (d)

                  održati vidljivost djelovanja u području politike i međunarodnih informativnih medija putem, između ostalog, predstavljanja aktualnih informacija o nezakonitom oružju; pružanja analize, relevantne za politiku, za podršku postupaka nadzora oružja koji su u tijeku i sastavljanja izvješća s ciljem privlačenja što veće pozornosti međunarodnih informativnih medija.

            4.4.4.   Indikatori provedbe projekta

      Do deset online izvješća o politici u sustavu iTrace sastavljenih tijekom cijelog trajanja predloženog djelovanja i raspodijeljenih globalno.
      4.4.5.   Korisnici projekta

      Za cjeloviti popis korisnika koji je jednak za sve projekte navedene u ovoj Odluci pogledati odjeljak 4.1.5.
      5.   Lokacije

      Lokacija za Projekt 1. bit će Ujedinjena Kraljevina. Projektom se vodi računa o činjenici da se potrebni rezultati istraga na terenu ne mogu reproducirati na daljinu, a za Projekt 2. bit će potrebno opsežno raspoređivanje na terenu stručnjaka za konvencionalno oružje u regije pogođene sukobima. Procjene tih raspoređivanja provodit će se za svaki slučaj posebno, s obzirom na sigurnost, pristup i dostupnost informacija. CAR je već uspostavio kontakte ili ima projekte u tijeku u nizu predmetnih država. Projekt 3. provodit će se na međunarodnim konferencijama i u koordinaciji s nacionalnim vladama i relevantnim organizacijama u cijelom svijetu kako bi se osigurala najveća moguća vidljivost projekta. Projekt 4. provest će se u Ujedinjenoj Kraljevini.
      6.   Trajanje

      Procjenjuje se da će kombinirani projekti trajati ukupno 24 mjeseca.
      7.   Provedbeni subjekt i vidljivost djelovanja EU-a

      Tehnička provedba ove Odluke povjerit će se CAR-u. CAR će svoju zadaću obavljati pod odgovornošću VP-a.
      CAR je nastao iz rastuće mreže istražitelja oružja, koja je kao prva započela s identificiranjem i praćenjem konvencionalnog oružja i streljiva u 2006. godini. CAR je isključivo usredotočen na identificiranje i praćenje oružja na terenu. Taj pristup proučavanja pojedinačnog slučaja i tehnički kapacitet e potreban za njegovu provedbu ključni su za sveobuhvatno kartiranje preusmjeravanja konvencionalnog oružja u zemlje zahvaćene sukobima i unutar tih zemalja, što trenutačno međunarodna zajednica ne prati u dovoljnoj mjeri. Da bi to ostvario, CAR šalje male timove istražitelja, koji imaju 10 ili više godina stručnog iskustva u području oružja, u područja pogođena sukobima radi istraživanja i dokumentiranja nezakonitog oružja na licu mjesta.
      Od svibnja 2013. CAR je rasporedio osoblje za operacije na terenu u 18 regija pogođenih sukobima, izravno podupro sedam skupina UN-a za praćenje sankcija, uspostavio formalne sporazume o razmjeni informacija s dvije misije UN-a za održavanje mira i pružio tehničku pomoć dvjema misijama ZSOP-a. Također je pružao redovitu tehničku podršku u identificiranju i praćenju oružja za sedam nacionalnih vlada. CAR je i dalje jedina organizacija, izvan sustava UN-a, isključivo posvećena identificiranju i praćenju konvencionalnog oružja, streljiva i pripadajućeg materijala na terenu u suvremenim oružanim sukobima.
      Odlukom 2013/698/ZVSP CAR-u je 25. studenoga 2013. dodijeljen je mandat da osmisli i provede iTrace. iTrace je globalni mehanizam izvješćivanja o nezakonitom malom i lakom oružju i drugom nezakonitom konvencionalnom oružju i streljivu. U njegovoj probnoj fazi (iTrace I) projekt je većinom bio usmjeren na dokumentiranje nezakonitog oružja u subsaharskoj Africi s dodatnim fokusom na Bliski istok (Irak i Sirija) i učitavanje nalaza u sustav iTrace. Do sada je u okviru projekta dokumentirano više od 200 000 predmeta koji obuhvaćaju oružje, streljivo i pripadajući materijal u optjecaju u regijama pogođenima sukobima.
      CAR poduzima sve primjerene mjere kako bi dao publicitet činjenici da Unija financira djelovanje. Takve će se mjere provoditi u skladu s Priručnikom Komisije za komunikacije i vidljivost za vanjska djelovanja Europske unije koji je utvrdila i objavila Komisija.
      CAR će tako osigurati vidljivost doprinosa Unije primjerenim brendiranjem i oglašavanjem, isticanjem uloge Unije, osiguravanjem transparentnosti njezinih djelovanja i podizanjem svijesti o razlozima za Odluku, kao i o potpori Unije za Odluku te rezultatima te potpore. U materijalima koji nastanu u okviru projekta zastava Unije bit će istaknuta na vidljivom mjestu u skladu sa smjernicama Unije za pravilnu upotrebu i reproduciranje zastave.
      8.   Izvješćivanje

      CAR će pripremati tromjesečna opisna izvješća.

         (1)  Odluka Vijeća 2013/698/ZVSP od 25. studenoga 2013. za potporu globalnog mehanizma izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjila opasnost nezakonite trgovine njima (SL L 320, 30.11.2013., str. 34.).


title: Odluka Vijeća 2011/332/ZVSP od 7. lipnja 2011. o izmjeni Odluke 2011/137/ZVSP o mjerama ograničavanja s obzirom na stanje u Libiji

text:
               18/Sv. 009

               HR

               Službeni list Europske unije

               217

         32011D0332

               L 149/10

               SLUŽBENI LIST EUROPSKE UNIJE

               07.06.2011.

      ODLUKA VIJEĆA 2011/332/ZVSP
   od 7. lipnja 2011.
   o izmjeni Odluke 2011/137/ZVSP o mjerama ograničavanja s obzirom na stanje u Libiji
   VIJEĆE EUROPSKE UNIJE,
   uzimajući u obzir Ugovor o osnivanju Europske unije, a posebno njegov članak 29.,
   budući da:

               (1)

               Vijeće je 28. veljače 2011. donijelo Odluku 2011/137/ZVSP o mjerama ograničavanja s obzirom na stanje u Libiji (1).

               (2)

               Odluku 2011/137/ZVSP bi trebalo izmijeniti radi uzimanja u obzir posebnih mehanizama za mjere ograničavanja koje se primjenjuju za lučka tijela vlasti.

               (3)

               S obzirom na ozbiljnost stanja u Libiji, na popis osoba i tijela na koje se odnose mjere ograničavanja iz Priloga IV. Odluci 2011/137/ZVSP trebalo bi uvrstiti dodatne subjekte,

         DONIJELO JE OVU ODLUKU:
   Članak 1.
   U članku 6. Odluke 2011/137/ZVSP dodaje se sljedeći stavak:

      „2.a   U mjeri u kojoj se odnosi na lučke uprave, zabrana u skladu s kojom se osobama ili subjektima iz stavka 1. točke (b) ne smije omogućiti raspolaganje sredstvima, financijskom imovinom ili gospodarskim izvorima do 15. srpnja 2011. ne sprečava izvršenje ugovora sklopljenih prije 7. lipnja 2011., s iznimkom ugovora koji se odnose na naftu, plin i rafinirane proizvode.”

   Članak 2.
   Subjekti navedeni u Prilogu ovoj Odluci dodaju se na popis iz Priloga IV. Odluci 2011/137/ZVSP.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 7. lipnja 2011.

            Za Vijeće

            Predsjednik

            MARTONYI J.

      (1)  SL L 58, 3.3.2011., str. 53.
   PRILOG

      Subjekti iz članka 2.

               Ime

               Podaci za identifikaciju

               Razlozi

               Datum uvrštenja

               1.

               Lučka uprava Tripoli

               Lučka uprava: Socialist Ports Company (u vezi s djelovanjem luke Tripoli)
               Tel. + 218 21 43946

               Pod nadzorom Gadafijeva režima

               7.6.2011.

               2.

               Lučka uprava Al Khoms

               Lučka uprava: Socialist Ports Company (u vezi s djelovanjem luke Al Khoms)
               Tel. + 218 21 43946

               Pod nadzorom Gadafijeva režima

               7.6.2011.

               3.

               Lučka uprava Brega

               Pod nadzorom Gadafijeva režima

               7.6.2011.

               4.

               Lučka uprava Ras Lanuf

               Lučka uprava: Veba Oil Operations BV

                           Adresa: PO Box 690

                           Tripoli, Libija

                           Tel. +218 21 333 0081

               Pod nadzorom Gadafijeva režima

               7.6.2011.

               5.

               Lučka uprava Zawia

               Pod nadzorom Gadafijeva režima

               7.6.2011.

               6.

               Lučka uprava Zuwara

               Lučka uprava: Lučka uprava Zuara

                           PO Box 648

                           Port Affairs and Marine Transport

                           Tripoli

                           Libija

                           Tel. + 218 25 25305

               Pod nadzorom Gadafijeva režima

               7.6.2011.


title: 2013/285/EU: Odluka Vijeća od 10. lipnja 2013. o utvrđivanju stajališta Europske unije u okviru Vijeća za TRIPS Svjetske trgovinske organizacije o zahtjevu za produljenje prijelaznog razdoblja u skladu s člankom 66. stavkom 1. Sporazuma o TRIPS-u za najmanje razvijene zemlje članice

text:
               11/Sv. 117

               HR

               Službeni list Europske unije

               266

         32013D0285

               L 162/1

               SLUŽBENI LIST EUROPSKE UNIJE

         ODLUKA VIJEĆA
   od 10. lipnja 2013.
   o utvrđivanju stajališta Europske unije u okviru Vijeća za TRIPS Svjetske trgovinske organizacije o zahtjevu za produljenje prijelaznog razdoblja u skladu s člankom 66. stavkom 1. Sporazuma o TRIPS-u za najmanje razvijene zemlje članice
   (2013/285/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. i članak 218. stavak 9.,
   uzimajući u obzir prijedlog Europske komisije,
   budući da:

               (1)

               Haiti je 5. studenoga 2012. u ime skupine najmanje razvijenih zemalja članica (NRZ) službeno zatražio produljenje prijelaznog razdoblja za provedbu Sporazuma o trgovinskim aspektima prava intelektualnog vlasništva (Sporazum o TRIPS-u) Svjetske trgovinske organizacije (WTO), na temelju članka 66. stavka 1. tog Sporazuma.

               (2)

               Postojeće prijelazno razdoblje, kako je dogovoreno odlukom Vijeća za TRIPS od 29. studenoga 2005., trebalo je isteći 1. srpnja 2013.

               (3)

               Člankom 66. stavkom 1. Sporazuma o TRIPS-u predviđeno je da Vijeće za TRIPS „na odgovarajuće obrazložen zahtjev najmanje razvijene zemlje članice odobrava produljenje tog razdoblja”.

               (4)

               Djelotvorno iskorištavanje i zaštita intelektualnog vlasništva ključan je čimbenik u promicanju društvenoekonomskog rasta, kako su to prepoznali ministri na regionalnom pripremnom sastanku za Afriku u Dar es Salaamu u ožujku 2013. održanom pred godišnje preispitivanje na razini ministara Gospodarskog i socijalnog vijeća Ujedinjenih naroda, koji su pozvali na udvostručavanje napora za razvoj pravnog i političkog okvira između ostalog za intelektualno vlasništvo.

               (5)

               NRZ-ovi su u provedbi Sporazuma o TRIPS-u napredovali različitom brzinom i u različitoj mjeri.

               (6)

               Tehnička i financijska pomoć, njezina učinkovitost i dobra koordinacija igraju važnu ulogu pri provedbi Sporazuma o TRIPS-u.

               (7)

               Važni su koraci već poduzeti u području intelektualnog vlasništva od strane određenog broja NRZ-ova, no NRZ-ovi još uvijek imaju posebne potrebe i zahtjeve te su i dalje suočeni s ekonomskim, financijskim i administrativnim ograničenjima pa im je stoga potrebna fleksibilnost i više vremena da provedu Sporazum o TRIPS-u.

               (8)

               U skladu s time, potrebno je za NRZ-ove produljiti prijelazno razdoblje za provedbu Sporazuma o TRIPS-u,

         DONIJELO JE OVU ODLUKU:
   Članak 1.
   1.   Stajalište koje Europska unija treba zauzeti u okviru Vijeća za TRIPS Svjetske trgovinske organizacije o zahtjevu za produljenje prijelaznog razdoblja u skladu s člankom 66. stavkom 1. Sporazuma o TRIPS-u za NRZ-ove jest da NRZ-ovi nisu dužni primjenjivati odredbe Sporazuma o TRIPS-u, osim članaka 3., 4. i 5., tijekom razdoblja koje konsenzusom trebaju utvrditi članice WTO-a, ili do dana kad prestanu biti najmanje razvijena zemlja članica, ovisno o tome što nastupi ranije.
   2.   Tijekom tog razdoblja produljenja NRZ-ovi ne spuštaju svoje postojeće razine zaštite intelektualnog vlasništva ispod standarda određenih Sporazumom o TRIPS-u. Ova Odluka ne dovodi u pitanje odluku Vijeća za TRIPS od 27. lipnja 2002. o „produljenju prijelaznog razdoblja na temelju članka 66. stavka 1. Sporazuma o TRIPS-u za najmanje razvijene zemlje članice za određene obveze u vezi s farmaceutskim proizvodima”.
   3.   Osim toga, tijekom razdoblja produljenja na odgovarajući se način razmatraju i analiziraju različite razine provedbe Sporazuma o TRIPS-u, potrebe utvrđene u svakom od NRZ-a te na koji se način tehnička pomoć i programi za izgradnju kapaciteta mogu djelotvornije koordinirati, koristiti i ocjenjivati, a da se pritom pažnja prvenstveno posveti područjima u kojima se može ostvariti najbrža korist za omogućivanje ostvarivanja postupka integracije.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 10. lipnja 2013.

            Za Vijeće

            Predsjednik

         E. GILMORE


title: 2009/104/EZ: Odluka Komisije od 21. studenoga 2008. o sklapanju Sporazuma u obliku razmjene pisama između Europske zajednice i Republike Čilea u vezi s izmjenama Dodatka V. Sporazumu o trgovini vinima priloženog Sporazumu o pridruživanju između Europske zajednice i njezinih država članica s jedne strane i Republike Čilea s druge strane

text:
               11/Sv. 073

               HR

               Službeni list Europske unije

               201

         32009D0104

               L 037/8

               SLUŽBENI LIST EUROPSKE UNIJE

               21.11.2008.

      ODLUKA KOMISIJE

   od 21. studenoga 2008.
   o sklapanju Sporazuma u obliku razmjene pisama između Europske zajednice i Republike Čilea u vezi s izmjenama Dodatka V. Sporazumu o trgovini vinima priloženog Sporazumu o pridruživanju između Europske zajednice i njezinih država članica s jedne strane i Republike Čilea s druge strane
   (2009/104/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 2002/979/EZ od 18. studenoga 2002. o potpisivanju i privremenoj primjeni određenih odredaba Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane (1), a posebno njezin članak 5. stavak 1.,
   budući da:

               (1)

               Republika Čile je 11. listopada 2006. obaviještena o novim enološkim praksama odobrenima u Zajednici u skladu s člankom 18. Sporazuma o trgovini vinima Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane (dalje u tekstu: Sporazum o trgovini vinima).

               (2)

               Uzimajući u obzir zaključke trećeg sastanka Zajedničkog odbora EU-a i Čilea Sporazuma o trgovini vinima održanog 10. siječnja 2008. u Santiagu de Chile, Dodatak V. Sporazumu o trgovini vinima treba izmijeniti kako bi se dodale nove enološke prakse odobrene u Zajednici.

               (3)

               Stoga su Zajednica i Republika Čile, u skladu s člankom 29. stavkom 2. Sporazuma o trgovini vinima, pregovorima dogovorile sporazum u obliku razmjene pisama radi izmjene njegovog Dodatka V.

               (4)

               Razmjenu pisama stoga treba odobriti.

               (5)

               Mjere predviđene ovom Odlukom u skladu su s mišljenjem Upravljačkog odbora za zajedničku organizaciju poljoprivrednih tržišta,

         ODLUČILA JE:
   Članak 1.
   Sporazum u obliku razmjene pisama između Europske zajednice i Republike Čilea u vezi s izmjenama Dodatka V. Sporazuma o trgovini vinima priloženog Sporazumu o pridruživanju između Europske zajednice i njezinih država članica, s jedne strane, i Republike Čilea, s druge strane, odobrava se u ime Zajednice.
   Tekst Sporazuma priložen je ovoj Odluci.
   Članak 2.
   Povjerenik za poljoprivredu i ruralni razvoj je ovlašten potpisati Razmjenu pisama kako bi ona obvezivala Zajednicu.

      Sastavljeno u Bruxellesu 21. studenoga 2008.

            Za Komisiju

         Mariann FISCHER BOEL

            Članica Komisije

      (1)  SL L 352, 30.12.2002., str. 1.


title: 2007/360/EZ: Odluka Vijeća od 29. svibnja 2007. o sklapanju sporazumâ u obliku dogovorenih zapisnika između Europske zajednice i Savezne Republike Brazila te između Europske zajednice i Kraljevine Tajlanda na temelju članka XXVIII. Općeg sporazuma o carinama i trgovini (GATT) iz 1994. o izmjeni povlastica za meso peradi

text:
               11/Sv. 111

               HR

               Službeni list Europske unije

               149

         32007D0360

               L 138/10

               SLUŽBENI LIST EUROPSKE UNIJE

         ODLUKA VIJEĆA
   od 29. svibnja 2007.
   o sklapanju sporazumâ u obliku dogovorenih zapisnika između Europske zajednice i Savezne Republike Brazila te između Europske zajednice i Kraljevine Tajlanda na temelju članka XXVIII. Općeg sporazuma o carinama i trgovini (GATT) iz 1994. o izmjeni povlastica za meso peradi
   (2007/360/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 113. u vezi s njegovom prvom rečenicom prvog podstavka članka 300. stavka 2.,
   uzimajući u obzir prijedlog Komisije,
   budući da:

               (1)

               Vijeće je 5. svibnja 2006. ovlastilo Komisiju da otvori pregovore na temelju članka XXVIII. Općeg sporazuma o carinama i trgovini iz 1994. (GATT 1994.) radi izmjene dogovorene carine za tri proizvoda od mesa peradi predviđene u Popisu CXL EZ-a priloženom GATT-u 1994. Komisija je obavijestila Svjetsku trgovinsku organizaciju o svojoj namjeri da izmijeni povlastice za soljeno meso peradi iz tarifnog broja 0210 99 39 te da proširi pregovore na kuhano pileće meso iz tarifnog broja 1602 32 19 i pripravke od purećeg mesa iz tarifnog broja 1602 31 Kombinirane nomenklature (CN).

               (2)

               Komisija je vodila pregovore uz savjetovanje s Odborom uspostavljenim člankom 133. Sporazuma i u okviru pregovaračkih smjernica koje je izdalo Vijeće.

               (3)

               Komisija je 6. prosinca 2006. postigla sporazum u obliku dogovorenog zapisnika sa Saveznom Republikom Brazilom, koja je zainteresirana kao najveći dobavljač proizvoda s oznakama KN 0210 99 39, 1602 31 i kao značajni dobavljač proizvoda s oznakom KN 1602 32 19, a s Kraljevinom Tajlandom 23. studenoga 2006., koja je zainteresirana kao značajan dobavljač proizvoda s oznakom KN 0210 99 39, te kao najveći dobavljač proizvoda s oznakom KN 1602 32 19.

               (4)

               Sporazume bi trebalo odobriti.

               (5)

               Mjere potrebne za provedbu ove Odluke trebalo bi donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (1),

         DONIJELO JE OVU ODLUKU:
   Članak 1.
   Odobravaju se, u ime Zajednice, sporazumi u obliku dogovorenih zapisnika između Europske zajednice i Savezne Republike Brazila te između Europske zajednice i Kraljevine Tajlanda na temelju članka XXVIII. Općeg sporazuma o carinama i trgovini iz 1994. (GATT 1994.) o izmjeni povlastica za meso peradi.
   Tekstovi sporazuma priloženi su Odluci.
   Članak 2.
   Mjere potrebne za provedbu ove Odluke donose se u skladu s postupkom iz članka 3. stavka 2.
   Članak 3.
   1.   Komisiji pomaže Upravni odbor za meso peradi i jaja.
   2.   Kod upućivanja na ovaj stavak, primjenjuju se članci 4. i 7. Odluke 1999/468/EZ.
   Rok utvrđen u članku 4. stavku 3. Odluke 1999/468/EZ određuje se na mjesec dana.
   Članak 4.
   Predsjednika Vijeća ovlašćuje se da odredi osobu (osobe) ovlaštenu (ovlaštene) za potpisivanje sporazuma kako bi obvezala (obvezale) Zajednicu (2).

      Sastavljeno u Bruxellesu 29. svibnja 2007.

            Za Vijeće

            Predsjednik

         J. PLEWA

      (1)  SL C 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).

      (2)  Dan stupanja na snagu sporazuma objavljuje Glavno tajništvo Vijeća u Službenom listu Europske unije.


title: 2009/127/EZ: Odluka Vijeća od 18. prosinca 2008. o potpisivanju, u ime Europske zajednice, Sporazuma o suradnji između Europske zajednice i njezinih država članica, s jedne strane, i Švicarske Konfederacije, s druge strane, u borbi protiv prijevara i svih drugih nezakonitih aktivnosti koje štete njihovim financijskim interesima

text:
               11/Sv. 050

               HR

               Službeni list Europske unije

               274

         32009D0127

               L 046/6

               SLUŽBENI LIST EUROPSKE UNIJE

               18.12.2008.

      ODLUKA VIJEĆA

   od 18. prosinca 2008.
   o potpisivanju, u ime Europske zajednice, Sporazuma o suradnji između Europske zajednice i njezinih država članica, s jedne strane, i Švicarske Konfederacije, s druge strane, u borbi protiv prijevara i svih drugih nezakonitih aktivnosti koje štete njihovim financijskim interesima
   (2009/127/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 280. u vezi s člankom 300. stavkom 2. prvim podstavkom prvom rečenicom i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Vijeće je 14. prosinca 2000. ovlastilo Komisiju za pregovore sa Švicarskom Konfederacijom o Sporazumu za borbu protiv prijevara i drugih nezakonitih aktivnosti koje štete financijskim interesima Zajednice i njezinih država članica, uključujući porez na dodanu vrijednost i trošarine.

               (2)

               U skladu s Odlukom Vijeća od 26. listopada 2004. o potpisivanju, u ime Europske zajednice, Sporazuma o suradnji između Europske zajednice i njezinih država članica s jedne strane i Švicarske Konfederacije s druge strane, u borbi protiv prijevara i drugih nezakonitih aktivnosti koje štete njihovim financijskim interesima, podložno njegovom kasnijem sklapanju, Sporazum je potpisan u ime Europske zajednice 26. listopada 2004.

               (3)

               Sporazum uspostavlja Zajednički odbor s ovlastima za donošenje odluka u određenim područjima te je stoga potrebno navesti tko zastupa Zajednicu u ovom odboru.

               (4)

               Sporazum bi trebalo odobriti,

         ODLUČILO JE:
   Članak 1.
   Sporazum o suradnji između Europske zajednice i njezinih država članica s jedne strane i Švicarske Konfederacije s druge strane, u borbi protiv prijevara i drugih nezakonitih aktivnosti koje štete njihovim financijskim interesima (dalje u tekstu Sporazum) i popratni Završni akt odobravaju se u ime Zajednice.
   Tekst Sporazuma i Završni akt priloženi su ovoj Odluci (2).
   Članak 2.
   U svezi s pitanjima koja su u njezinoj nadležnosti, Zajednicu predstavlja Komisija u Zajedničkom odboru osnovanom na temelju članka 39. Sporazuma.
   Stajalište koje zastupa Zajednica tijekom provedbe Sporazuma u vezi s odlukama ili preporukama Zajedničkog odbora utvrđuje Vijeće kvalificiranom većinom na prijedlog Komisije. Vijeće odlučuje jednoglasno kada stajalište obuhvaća područje za koje je potrebna jednoglasna odluka za donošenje internih pravila.
   Članak 3.
   Predsjednik Vijeća u ime Europske zajednice daje obavijest iz članka 44. stavka 2. Sporazuma (3).
   Predsjednik Vijeća obavješćuje o izjavi Europske zajednice prema kojoj do stupanja na snagu ovog Sporazuma Zajednica smatra da je Sporazum obvezuje u granicama njenih nadležnosti u njenim odnosima s drugom ugovornom strankom, koja je dala istu izjavu, u skladu s člankom 44. stavkom 3. Sporazuma (4).
   Članak 4.
   Ova se Odluka objavljuje u Službenom listu Europske unije.

      Sastavljeno u Bruxellesu 18. prosinca 2008.

            Za Vijeće

            Predsjednik

         M. BARNIER

      (1)  SL C 304 E, 1.12.2005., str. 106.

      (2)  SL L 46, 17.2.2009. str. 8.

      (3)  Glavno tajništvo Vijeća objavit će u Službenom listu Europske unije dan stupanja na snagu Sporazuma.

      (4)  Glavno tajništvo Vijeća objavit će u Službenom listu Europske unije datum primjene Sporazuma između Zajednice i Švicarske na temelju članka 44. stavka 3. Sporazuma.


title: 2014/517/EU: Odluka Vijeća od 14. travnja 2014. o potpisivanju, u ime Europske unije i njezinih država članica, i privremenoj primjeni Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane, kako bi se uzelo u obzir pristupanje Republike Hrvatske Europskoj uniji

text:
               6.8.2014

               HR

               Službeni list Europske unije

               L 233/1

         ODLUKA VIJEĆA
   od 14. travnja 2014.
   o potpisivanju, u ime Europske unije i njezinih država članica, i privremenoj primjeni Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane, kako bi se uzelo u obzir pristupanje Republike Hrvatske Europskoj uniji

      (2014/517/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 217., u vezi s člankom 218. stavkom 5. i člankom 218. stavkom 8. drugim podstavkom,
   uzimajući u obzir Akt o pristupanju Hrvatske, a posebno njegov članak 6. stavak 2. drugi podstavak,
   uzimajući u obzir prijedlog Europske komisije,
   budući da:

               (1)

               Vijeće je 24. rujna 2012. ovlastilo Komisiju da započne pregovore u ime Unije i njezinih država članica i Republike Hrvatske s Republikom Srbijom radi sklapanja Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane, kako bi se uzelo u obzir pristupanje Republike Hrvatske Europskoj uniji („Protokol”).

               (2)

               Ti su pregovori uspješno okončani i Protokol je parafiran 10. prosinca 2013.

               (3)

               Protokol bi trebalo potpisati u ime Unije i njezinih država članica, podložno njegovu kasnijem sklapanju.

               (4)

               Sklapanje Protokola podliježe posebnom postupku u pogledu pitanja iz nadležnosti Europske zajednice za atomsku energiju.

               (5)

               Protokol bi se trebao privremeno primjenjivati, do završetka postupaka potrebnih za njegovo sklapanje,

         DONIJELO JE OVU ODLUKU:
   Članak 1.
   Odobrava se potpisivanje u ime Unije i njezinih država članica Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Srbije, s druge strane, kako bi se uzelo u obzir pristupanje Republike Hrvatske Europskoj uniji, podložno sklapanju navedenog Protokola.
   Tekst Protokola priložen je ovoj Odluci.
   Članak 2.
   Predsjednik Vijeća ovlašćuje se odrediti osobu ovlaštenu (osobe ovlaštene) potpisati Protokol u ime Unije i njezinih država članica.
   Članak 3.
   Protokol se privremeno primjenjuje, u skladu s njegovim člankom 14., od prvog dana drugog mjeseca koji slijedi nakon dana njegova potpisivanja, do završetka postupaka potrebnih za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 14. travnja 2014.

            Za Vijeće

            Predsjednica

         C. ASHTON


title: Odluka Vijeća (ZVSP) 2015/1781 od 5. listopada 2015. o izmjeni Odluke Vijeća 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
               6.10.2015

               HR

               Službeni list Europske unije

               L 259/23

         ODLUKA VIJEĆA (ZVSP) 2015/1781
   od 5. listopada 2015.
   o izmjeni Odluke Vijeća 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 5. ožujka 2014. donijelo Odluku 2014/119/ZVSP (1).

               (2)

               Vijeće je 5. ožujka 2015. donijelo Odluku (ZVSP) 2015/364 (2) kojom se predviđa da bi se mjere ograničavanja utvrđene u Odluci 2014/119/ZVSP trebale primjenjivati do 6. ožujka 2016. u pogledu četrnaest osoba, a do 6. lipnja 2015. u pogledu četiriju osoba.

               (3)

               Vijeće je 5. lipnja 2015. donijelo Odluku (ZVSP) 2015/876 (3) kojom se, među ostalim, predviđa da bi se u pogledu jedne od tih četiriju osoba primjena mjera ograničavanja trebala produljiti do 6. listopada 2015. te da se obrazloženje koje se odnosi na tu osobu treba ažurirati.

               (4)

               U pogledu te osobe primjenu mjera ograničavanja trebalo bi produljiti do 6. ožujka 2016., a obrazloženje koje se odnosi na tu osobu trebalo bi ažurirati.

               (5)

               Odluku 2014/119/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Članak 5. Odluke 2014/119/ZVSP zamjenjuje se sljedećim:

      „Članak 5.
      Ova Odluka stupa na snagu na dan objave u Službenom listu Europske unije.
      Ova se Odluka primjenjuje do 6. ožujka 2016.
      Ovu se Odluku redovito preispituje. Nju se produljuje ili prema potrebi mijenja, ako Vijeće procijeni da njezini ciljevi nisu ispunjeni.”.

   Članak 2.
   Prilog Odluci 2014/119/ZVSP mijenja se kako je navedeno u Prilogu ovoj Odluci.
   Članak 3.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 5. listopada 2015.

            Za Vijeće

            Predsjednik

         N. SCHMIT

      (1)  Odluka Vijeća 2014/119/ZVSP od 5. ožujka 2014. o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 66, 6.3.2014., str. 26.).

      (2)  Odluka Vijeća (ZVSP) 2015/364 od 5. ožujka 2015. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 62, 6.3.2015., str. 25.).

      (3)  Odluka Vijeća (ZVSP) 2015/876 od 5. lipnja 2015. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 142, 6.6.2015., str. 30.).

      PRILOG
      Unos za sljedeću osobu naveden u Prilogu Odluci 2014/119/ZVSP zamjenjuje se sljedećim unosom:

                  Ime

                  Identifikacijski podaci

                  Obrazloženje

                  Datum uvrštenja na popis

                  10.

                  Serhii Petrovych Kliuiev
                  (Сергiй Петрович Клюєв),
                  Serhiy Petrovych Klyuyev

                  Rođen 19. kolovoza 1969., brat g. Andriija Kliuieva, poduzetnik.

                  Osoba koja podliježe kaznenom postupku koji provode ukrajinske vlasti zbog sudjelovanja u zloupotrebi javnih sredstava ili imovine. Osoba povezana s osobom koja je uvrštena na popis (Andriijem Petrovychem Kliuievim) koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                  6.3.2014.


title: 2007/444/EZ: Odluka Vijeća od 22. veljače 2007. o sklapanju Sporazuma između Europske zajednice i Vlade Kanade o zaključenju pregovora na temelju članka XXIV. stavka 6. GATT-a

text:
               11/Sv. 121

               HR

               Službeni list Europske unije

               227

         32007D0444

               L 169/53

               SLUŽBENI LIST EUROPSKE UNIJE

         ODLUKA VIJEĆA
   od 22. veljače 2007.
   o sklapanju Sporazuma između Europske zajednice i Vlade Kanade o zaključenju pregovora na temelju članka XXIV. stavka 6. GATT-a
   (2007/444/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 113., zajedno s prvom rečenicom prvog podstavka članka 300. stavka 2.,
   uzimajući u obzir prijedlog Komisije,
   budući da:

               (1)

               Vijeće je 22. ožujka 2004. ovlastilo Komisiju da s određenim drugim članicama Svjetske trgovinske organizacije (WTO) započne pregovore na temelju članka XXIV. stavka 6. Općeg sporazuma o carinama i trgovini iz 1994. (GATT), u okviru pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji.

               (2)

               Komisija je vodila pregovore uz savjetovanje s Odborom ustanovljenim člankom 133. Ugovora i u okviru pregovaračkih smjernica koje je izdalo Vijeće.

               (3)

               Komisija je završila pregovore o Sporazumu između Europske zajednice i Vlade Kanade o zaključenju pregovora na temelju članka XXIV. stavka 6. GATT-a. Sporazum bi trebalo odobriti.

               (4)

               Mjere potrebne za provedbu ove odluke trebalo bi donositi u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (1),

         ODLUČILO JE:
   Članak 1.
   Odobrava se, u ime Zajednice, Sporazum između Europske zajednice i Vlade Kanade o zaključenju pregovora na temelju članka XXIV. stavka 6. GATT-a u pogledu povlačenja određenih povlastica u vezi s povlačenjem popisa Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike u okviru njihovog pristupanja Europskoj uniji.
   Tekst Sporazuma priložen je ovoj Odluci.
   Članak 2.
   Komisija donosi detaljna pravila za provedbu Sporazuma u skladu s postupkom utvrđenim u članku 3. stavku 2. ove Odluke.
   Članak 3.
   1.   Komisiji pomaže Upravni odbor za žitarice ustanovljen člankom 25. Uredbe Vijeća (EZ) br. 1784/2003 od 29. rujna 2003. o zajedničkoj organizaciji tržišta žitarica (2) ili mjerodavni odbor ustanovljen odgovarajućim člankom uredbe o organizaciji zajedničkog tržišta za proizvod o kojem je riječ.
   2.   Kod upućivanja na ovaj stavak, primjenjuju se članci 4. i 7. Odluke 1999/468/EZ.
   Rok utvrđen u članku 4. stavku 3. Odluke 1999/468/EZ određuje se na mjesec dana.
   3.   Odbor donosi svoj poslovnik.
   Članak 4.
   Predsjednika Vijeća ovlašćuje se da odredi osobu (osobe) ovlaštenu (ovlaštene) za potpisivanje sporazuma iz članka 1. kako bi obvezala (obvezale) Zajednicu.

      Sastavljeno u Bruxellesu 22. veljače 2007.

            Za Vijeće

            Predsjednik

         F. MÜNTEFERING

      (1)  SL C 184, 17.7.1999., str. 23. Odluka kako je izmijenjena Odlukom 2006/512/EZ (SL C 200, 22.7.2006., str. 11.).

      (2)  SL C 270, 21.10.2003., str. 78.


title: Odluka Europskog parlamenta (EU) 2016/1593 od 28. travnja 2016. o zaključenju poslovnih knjiga Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.

text:
               14.9.2016

               HR

               Službeni list Europske unije

               L 246/416

         ODLUKA EUROPSKOG PARLAMENTA (EU) 2016/1593
   od 28. travnja 2016.
   o zaključenju poslovnih knjiga Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2014., s odgovorima Zajedničkog poduzeća (1),

               —

               uzimajući u obzir izjavu o jamstvu (2) u pogledu pouzdanosti računa te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Zajedničko poduzeće treba dobiti za izvršenje proračuna za financijsku godinu 2014. (05587/2016 – C8-0056/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 209.,

               —

               uzimajući u obzir Uredbu Vijeća (EZ) br. 73/2008 od 20. prosinca 2007. o osnivanju Zajedničkog poduzeća za provedbu zajedničke tehnološke inicijative za inovativne lijekove (4),

               —

               uzimajući u obzir Uredbu Vijeća (EZ) br. 557/2014 od 6. svibnja 2014. o osnivanju Zajedničkog poduzeća za inicijativu za inovativne lijekove 2 (5), a posebno njezin članak 1. stavak 2. i članak 12.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

               —

               uzimajući u obzir Delegiranu uredbu Komisije (EU) br. 110/2014 od 30. rujna 2013. o oglednoj financijskoj uredbi za tijela javno-privatnog partnerstva iz članka 209. Uredbe (EU, Euratom) br. 966/2012 Europskog parlamenta i Vijeća (7),

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor (A8-0081/2016),

               1.

               odobrava zaključenje poslovnih knjiga Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.;

               2.

               nalaže svojem predsjedniku da ovu Odluku proslijedi izvršnom direktoru Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove), Vijeću, Komisiji i Revizorskom sudu te ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 422, 17.12.2015., str. 61.

      (2)  SL C 422, 17.12.2015., str. 62.

      (3)  SL L 298, 26.10.2012., str. 1.

      (4)  SL L 30, 4.2.2008., str. 38.

      (5)  SL L 169, 7.6.2014., str. 54.

      (6)  SL L 357, 31.12.2002., str. 72.

      (7)  SL L 38, 7.2.2014., str. 2.